Деница Минчева
Но тъмно е в гората…

chitanka.info

Но тъмно е в гората,

ненагледни мои,

строши се светлината

в усуканите клони

и някой стъпките

към избавление изтри.

И всеки храст

към вас протяга

шепоти зловещи,

опипва ви и търси

път

навътре към стаените души.

Усукани съзнания

блуждаят в мрака

и въздигат гнет.

Достатъчно е само да усетят

присъствието ви новородено

и вечно ще е мрак и нищета

и скърцане

и скърцане със зъби.

Послушайте на дивата гора

престорените неми обещания,

но нито миг,

ни миг, ни два,

любими мои,

не вярвайте на нейните слова

неуловими.

Бъдете хитри,

мои ненагледни,

бъдете ненадминати ловци.

Пазете кожите си,

за да не отмъкне

във мрака някой

вашите очи.

31.07.07

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.